Title: พระราชกฤษฎีกากำหนดหลักเกณฑ์และวิธีการในการชำระราคาและค่าทดแทนที่ดินหรืออสังหาริมทรัพย์ในเขตปฏิรูปที่ดิน พ.ศ. 2520

พระราชกฤษฎีกา

พระราชกฤษฎีกา
กำหนดหลักเกณฑ์และวิธีการในการชำระราคา
และค่าทดแทนที่ดินหรืออสังหาริมทรัพย์
ในเขตปฏิรูปที่ดิน
พ.ศ. ๒๕๒๐

ภูมิพลอดุลยเดช ป.ร.
ให้ไว้ ณ วันที่ ๑๙
พฤษภาคม พ.ศ. ๒๕๒๐
เป็นปีที่ ๓๒
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า
ฯ ให้ประกาศว่า

โดยที่เป็นการสมควรกำหนดหลักเกณฑ์และวิธีการในการชำระราคาและค่าทดแทนที่ดินหรืออสังหาริมทรัพย์ในเขตปฏิรูปที่ดินอาศัยอำนาจตามความในมาตรา
๒๐ ของรัฐธรรมนูญแห่งราชอาณาจักรไทย และ มาตรา ๓๕
แห่งพระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘
ซึ่งแก้ไขเพิ่มเติมโดยพระราชบัญญัติการปฏิรูปที่ดินเพื่อเกษตรกรรม (ฉบับที่ ๒)
พ.ศ. ๒๕๑๙ จึงทรงพระกรุณาโปรดเกล้า ฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า พระราชกฤษฎีกากำหนดหลักเกณฑ์และวิธี
การในการชำระราคาและค่าทดแทนที่ดินหรืออสังหาริมทรัพย์ในเขตปฏิรูปที่ดิน พ.ศ.
๒๕๒๐

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
การชำระราคาที่ดินหรืออสังหาริมทรัพย์ที่จัดซื้อให้จ่ายเป็นเงินสดหรือเงินสดและพันธบัตรของรัฐบาล
ตามหลักเกณฑ์และวิธีการดังต่อไปนี้
(๑) ที่ดินหรืออสังหาริมทรัพย์ที่จัดซื้อ
ซึ่งมีราคาไม่เกินหนึ่งแสนบาท ให้จ่ายเป็นเงินสดทั้งหมด
(๒) ที่ดินหรืออสังหาริมทรัพย์ที่จัดซื้อ
ซึงมีราคาเกินหนึ่งแสนบาทขึ้นไป สำหรับจำนวนเงินหนึ่งแสนบาทแรกให้จ่ายตาม (๑)
ส่วนที่เกินหนึ่งแสนบาทให้จ่ายเป็นเงินสดร้อยละยี่สิบห้า
และจ่ายเป็นพันธบัตรของรัฐบาลร้อยละเจ็ดสิบห้า

มาตรา ๔  การชำระค่าทดแทนที่ดินหรืออสังหาริมทรัพย์ที่เวนคืน
ให้จ่ายเป็นเงินสดส่วนหนึ่ง และส่วนที่เหลือให้จ่ายเป็นพันธบัตรของรัฐบาล
ตามหลักเกณฑ์และวิธีการดังต่อไปนี้
(๑) ที่ดินหรืออสังหาริมทรัพย์ที่เวนคืน
ซึ่งมีค่าทดแทนไม่เกินหนึ่งแสนบาท ให้จ่าย
เป็นเงินสดร้อยละห้าสิบ ส่วนที่เหลือให้จ่ายเป็นพันธบัตรของรัฐบาล
(๒) ที่ดินหรืออสังหาริมทรัพย์ที่เวนคืน
ซึ่งมีค่าทดแทนเกินหนึ่งแสนบาท สำหรับจำนวนเงินหนึ่งแสนบาทแรกให้จ่ายตาม (๑)
ส่วนที่เกินหนึ่งแสนบาทให้จ่ายเป็นเงินสดร้อยละยี่สิบห้าและจ่ายเป็นพันธบัตรของรัฐบาลร้อยละเจ็ดสิบห้า 

มาตรา ๕  การชำระราคาตามมาตรา ๓ (๒)
หรือการชำระค่าทดแทนตามมาตรา ๔ นั้น
เมื่อจ่ายเป็นพันธบัตรของรัฐบาลตามมูลค่าแล้วยังมีจำนวนเงินเหลืออยู่ไม่เท่ามูลค่าของหนึ่งหน่วยพันธบัตรที่ตราไว้
ให้จ่ายเป็นเงินสด

มาตรา ๖ 
ให้รัฐมนตรีว่าการกระทรวงการคลัง รัฐมนตรีว่าการกระทรวงเกษตรและสหกรณ์
และรัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
ธานินทร์  กรัยวิเชียร
นายกรัฐมนตรี

หมายเหตุ : - เหตุผลในการประกาศใช้พระราชกฤษฎีกาฉบับนี้ คือ
โดยที่พระราชบัญญัติการปฏิรูปที่ดินเพื่อเกษตรกรรม พ.ศ. ๒๕๑๘
บัญญัติให้การชำระราคาที่ดินหรืออสังหาริมทรัพย์ที่จัดซื้อและการชำระค่าทดแทนที่ดินหรืออสังหาริมทรัพย์ที่เวนคืนเป็นไปตามหลักเกณฑ์และวิธีการที่กำหนดในพระราชกฤษฎีกา
 จึงจำเป็นต้องตราพระราชกฤษฎีกานี้ขึ้น

วิภา/ปรับปรุง
๑๒ กันยายน ๒๕๕๗

[๑] ราชกิจจานุเบกษา
เล่ม ๙๔/ตอนที่ ๔๖/หน้า ๔๘๓/๓๑ พฤษภาคม ๒๕๒๐